বড়দিন থেকে ফার্স্ট জানুয়ারি পর্যন্ত পার্কস্ট্রিটের রাস্তা আলোর ঝর্ণাধারা, হিডকো কিংবা ইকোপার্কে আলোর কেরামতি। শহরকে রঙিন করার পাশাপাশি দুর্গাপুজোয় শ্রীভূমি, একডালিয়া, কলেজ স্কোয়ারের মতো জায়গায় আলোর জাদুর পিছনে একটাই নাম পাল ইলেকট্রিক। চন্দননগরের এই আলো শিল্পীর হাতযশে মুগ্ধ চিনের উপরাষ্ট্রপতিও। সম্প্রতি রাজারহাটের ইকো পার্ককে আলোয় সাজানোর ভার পড়েছিল পাল ইলেকট্রিকের কর্ণধার বাবু পালের ওপর। সেখানে তাঁর সংস্থার তৈরি ড্রাগন খোদ চিনার উপরাষ্ট্রপতির পছন্দ হওয়ায় অন্যরকম তৃপ্তি পেয়েছেন বাবু পাল। আরও অনেক জিনিসের মতো দেশে আলোর বাজারেও চিনের অনুপ্রবেশ ঘটেছে। সেখানে চিনের ‘হানাদারি’ ঠেকাতে নিজের মতো করে লড়াই চালাচ্ছেন বাবু পাল। এক্ষেত্রে তাঁর ইউএসপি টু-ইন-ওয়ান আলো। অর্থা, এলইডির ওপর ক্যাপ বসিয়ে তার মধ্যে টুনি বাল্ব। এমন একই অঙ্গে আলোর দু’রকম রূপ দেশে আর কেউ করতে পারেননি। বাবু পালের কথায়, ‘‘এলইডির জন্য পরিবেশরক্ষা হল, আবার টুনি ব্যবহার করে চন্দননগর নিজস্বতা বজায় থাকল। টুনির আলোয় যে স্নিগ্ধতা আছে তা আর কিছুতে মেলে না। যেখানেই যাই সেখানে এলইডি নয়, টুনির কথায় সবাই জিজ্ঞাসা করে। অনেক কৌতূহল আছে এই আলো নিয়ে।’’